**ΚΑΛΑΝΤΑ ΧΡΙΣΤΟΥΓΕΝΝΩΝ ΚΡΗΤΙΚΑ**

Καλήν εσπέραν άρχοντες, αν είναι ορισμός σας

Χριστού τη θεία Γέννηση να πω στ' αρχοντικό σας.

Χριστός γεννάται σήμερον εν Βηθλεέμ τη πόλη

οι ουρανοί αγάλλονται χαίρετ' η κτίσις όλη.

Εντός σπηλαίου τίκτεται, εν φάτνη των αλόγων

ο Βασιλεύς των ουρανών και ποιητής των όλων.

Εκ της Περσίας έρχονται τρεις μάγοι με τα δώρα

άστρο λαμπρό τους οδηγεί χωρίς να λείψει ώρα.

Φτάσοντες εις Ιερουσαλήμ με πόθον ερωτούσι

πού εγεννήθη ο Χριστός να παν να τον ευρούσι!

Διά Χριστόν ως ήκουσε ο βασιλεύς Ηρώδης

αμέσως εταράχθηκε έγινε θηριώδης.

Ότι πολλά φοβήθηκε δια τη βασιλεία

μην του την πάρει ο Χριστός και χάσει την αξία.

Κράζει τους μάγους και ρωτά: «πού ο Χριστός γεννάται;»

«Εις Βηθλεέμ ηξεύρομεν ως η γραφή διηγάται.»

Γεννάται κι αναθρέφεται με μέλι και με γάλα

το μέλι τρώνε οι άρχοντες το γάλα οι αφεντάδες

και στο μελισσοβότανο να λούζονται οι κυράδες.

Κερά ψηλή κερά λιγνή κερά καμαροφρύδα

κερά μου τον υγιόκα σου και τον πρωτότοκό σου

για λούστονε για χτένιστον για στείλτον στο σχολειό του

να τονε δείρει ο δάσκαλος με τρία κλωνάρια μόσχο

και να του σκούξουν τα παιδιά: «μωρέ μοσκοδαρμένε

μωρέ και πούν' τα γράμματα, μωρέ και πούν΄ ο νους σου;»

Κερά καμαροτράχηλη και φεγγαρομαγούλα

και κρουσταλίδα του γιαλού και πάχνη από τα δέντρα.

Aπού τον έχεις τον υγιό το μοσχοκανακάρη

λούζεις τον και χτενίζεις τον και στο σχολειό τον πέμπεις.

Κι ο δάσκαλος τον έδειρε μ' ένα χρυσό βεργάλι

και η κυρά δασκάλισσα με το μαργαριτάρι.

Έχετε γιο στα γράμματα που σέρνει το κοντύλι

να του αξιώσει ο Θεός να βάλει πετραχήλι.

Είπαμενε του γιόκα σας να πούμε και τση κόρης

έχετε κόρη όμορφη γραμματικός τη θέλει

μ' αν είναι και γραμματικός πολλά προυκιά γυρεύει.

Είπαμε δα για την κερά ας πούμε και τση βάγιας

άψε βαγίτσα το κερί, άψε και το λυχνέρι

και κάτσε και ντουχούντισε ήντα θα μας εφέρεις.

Για απάκι, για λουκάνικο, για χοιρινό κομμάτι

κι από τον πείρο του βουτσού να πιούμε μια γεμάτη.

Κι από τη μαύρη όρνιθα κανένα αυγουλάκι

κι αν το΄ χει κάνει η γαλανή ας είναι ζευγαράκι

κι από το πιθαράκι σου λάδι ένα κουρουπάκι

κι αν είναι κι ακροπλιάτερο βαστούμε και τ' ασκάκι.

Φέρε πανιέρι κάστανα, πανιέρι λεπτοκάρυα

και φέρε και γλυκό κρασί να πιούν τα παλληκάρια

**Κι αν είναι με το θέλημα άσπρη μου περιστέρα,**

**Ανοίξετε την πόρτα σας να πούμε «Καλησπέρα».**

**Λεξιλόγιο**

**Μελισσοβότανο** ή μελισσόχορτο: βότανο με ευεργετικές ιδιότητες. Ανήκει στην οικογένεια της μέντας. Τα φύλλα του αναδύουν μια έντονη μυρωδιά λεμονιού. Ονομάστηκε έτσι από την ιδιαίτερη αγάπη που του έχουν οι μέλισσες.

**Μόσχος:** αρωματικό φυτό

**Πάχνη**: η πρωινή δροσιά που σχηματίζεται κυρίως πάνω στα φύλλα των δέντρων και τις πόες, αλλά και σε άλλες επιφάνειες.

**Βουτσί**: ξύλινο βαρελάκι

**Πείρος** ή πίρος: το ξύλινο πώμα του βαρελιού ή η στρόφιγγα του βαρελιού

**Κοντύλι:** καλαμένιο όργανο γραφής, με το οποία έγραφαν πάνω στην πλάκα παλαιότερα οι μαθητές.

**Γαλανή**: άσπρη (στο χρώμα του γάλακτος)

**Απάκι**: νόστιμο καπνιστό αλλαντικό με καταγωγή από την Κρήτη, που παρασκευάζεται από άπαχο χοιρινό.

**Ντουχιουντίζω**: σκέφτομαι και ξανασκέφτομαι, προβληματίζομαι, συλλογίζομαι, αναρωτιέμαι

**Λεπτοκάρυα**: φουντούκια